讀鄰幾泰山十二詩
作者：劉敞
朝代：宋

paragraphs: 宿心慕鄒魯，寤寐泰山杪。
慷慨念遐觀，滯留想輕矯。
人寰何鼎鼎，羣動困擾擾。
安知有神靈，獨立萬物表。
圓天似車蓋，滄海稱池沼。
丹梯無留迹，絕壑通過鳥。
古今更廢興，萬事論莽眇。
七十二家舊，永興耳目窅。
羡君能自力，窮覽謝煩湫。
超然昔賢趣，處覺兹世少。
吐詩状奇麗，思與雲縹緲。
忽如按圖畫，所向得了了。
悠哉仲尼意，信彼天下小。